b'\n_START_ARTICLE_\nProjektas\n_START_PARAGRAPH_\nProjektas tai laikina veikla, galinti peraugti \xc4\xaf pastovi\xc4\x85, nukreipta \xc4\xaf unikalaus tikslo pasiekim\xc4\x85 (pvz., produkto ar paslaugos suk\xc5\xabrim\xc4\x85), turinti savo prad\xc5\xbei\xc4\x85 ir pabaig\xc4\x85 bei baigtinius i\xc5\xa1teklius. Projekto tikslai gali skirtis nuo bendr\xc5\xb3j\xc5\xb3 organizacijos tiksl\xc5\xb3, dideli\xc5\xb3 projekt\xc5\xb3 planavimui, \xc4\xafgyvendinimui ir steb\xc4\x97jimui gali b\xc5\xabti sukuriamos specialios laikinos organizacin\xc4\x97s strukt\xc5\xabros \xe2\x80\x93 projekto grup\xc4\x97, viena ar kelios darbo grup\xc4\x97s.\n_START_SECTION_\nIstorija\n_START_PARAGRAPH_\nIki XX a. vidurio \xe2\x80\x9eprojektais\xe2\x80\x9c vadinti planai, t. y. tai, kas padaroma prie\xc5\xa1 imantis planuojamos veiklos. \xc5\xa0altojo karo metu po palydov\xc5\xb3 kriz\xc4\x97s \xe2\x80\x9eprojektas\xe2\x80\x9c \xc4\x97m\xc4\x97 \xc4\xafgauti ir kit\xc4\x85 prasm\xc4\x99 ir \xc4\x97m\xc4\x97 formuotis kaip specializuotos \xc5\xbeinios ir savaranki\xc5\xa1ka koncepcija kartu su projekt\xc5\xb3 vadyba. JAV Gynybos ministerija nor\xc4\x97jo pagreitinti karini\xc5\xb3 (ginkluo\xc4\x8di\xc5\xb3 k\xc5\xabrimo) projekt\xc5\xb3 procesus ir suk\xc5\xabr\xc4\x97 naujus \xc4\xafrankius (modelius) \xc5\xa1iam tikslui pasiekti. Kaip dalis Polar povandeninio raketne\xc5\xa1io programos 1958 metais i\xc5\xa1rastas PERT (angl. Program Evaluation and Review Technique). Tuo pa\xc4\x8diu metu DuPont korporacija i\xc5\xa1rado pana\xc5\xa1\xc5\xb3 model\xc4\xaf, pavadint\xc4\x85 CPM (kritinio kelio metodas angl. Critical Path Method). PERT v\xc4\x97liau buvo papildytas WBS (darb\xc5\xb3 i\xc5\xa1skaidymo strukt\xc5\xabra angl. Work Breakdown Structure). Proces\xc5\xb3 srautas ir strukt\xc5\xabra (angl. Workflow) greit paplito priva\xc4\x8diose \xc4\xafmon\xc4\x97se, ypa\xc4\x8d vykdan\xc4\x8diose karinius u\xc5\xbesakymus.'